[Video’s] Bekende rocker voor konsertgangers beseerMarilyn Manson. Foto: Via Twitter Die omstrede rocker Marilyn Manson is na bewering in ŉ hospitaal opgeneem nadat een van die groot verhoogrekwisiete wat tydens ŉ konsert in New York in die VSA gebruik is Saterdagaand op hom geval het. Verskeie konsertgangers het die voorval met hul selfone afgeneem en dit word sedertdien wyd op sosiale media versprei. Dit wys hoe ŉ groot stellasie met twee reuse-pistole op hom val. Kort daarna snel mense hom te hulp. ŉ Ooggetuie het aan BBC gesê Manson het nagenoeg 15 minute lank onder linne gelê voordat hy weggedra is. ŉ Verteenwoordiger van die kunstenaar het bevestig Manson is na ŉ hospitaal gehaas, maar het nie verdere inligting oor sy toestand bekend gemaak nie. Die 48-jarige sanger, wie se regte naam Brian Hugh Warner is, is bekend vir sy uitspattige verhoogvertonings en uitbeeldings van die okkulte. Die voorval kom ŉ paar dae voordat sy tiende album, Heaven Upside Down, uitgereik word. https://www.youtube.com/watch?time_continue=125&v=UXZrGIYQiiI https://www.youtube.com/watch?v=OD7XsdB7V-s